മുക്കുപണ്ടം പണയപ്പെടുത്തി തട്ടിപ്പ്: ഒരാള്കൂടി അറസ്റ്റില് അടിമാലി മുക്കുപണ്ടം പണയപ്പെടുത്തി പണംതട്ടുന്ന സംഭവത്തില് ഒരാള്കൂടി അറസ്റ്റില്. കീരിത്തോട് പകുതിപ്പാലം അരീപ്പറമ്ബില് രഞ്ജിത്ത്26 ആണ് അറസ്റ്റിലായത്. ഇതോടെ കേസിലെ പ്രതികളുടെ എണ്ണം അഞ്ചായി. കഞ്ഞിക്കുഴി സ്വദേശിയായ ചാറ്റുപാറ പുത്തന്പുരയ്ക്കല് മഞ്ജുഷ, കീരിത്തോട് പകുതിപ്പാലം കപ്യാരുകുന്നേല് സുനീഷ്, മച്ചിപ്ലാവ് പ്ലാക്കിതടത്തില് ഷിജു, കട്ടപ്പന കാട്ടുകുടി സുഭാഷ് എന്നിവര് നേരത്തെ അറസ്റ്റിലായിരുന്നു. അടിമാലി യൂണിയന് ബാങ്ക് ശാഖയില്നിന്ന് മുക്കുപണ്ടം പണയപ്പെടുത്തി മൂന്ന് ലക്ഷത്തോളം രൂപ സംഘം തട്ടിയെടുത്തിരുന്നു. പ്രതികള് അറസ്റ്റിലായതോടെ ബാങ്കില് റീജണല് മാനേജരുടെ സാന്നിധ്യത്തില് നടന്ന സ്വര്ണപ്പണയ ഉരുപ്പടികള് പരിശോധിച്ചപ്പോള് 20 ഗ്രാം മുക്കുപണ്ടം വീണ്ടും കണ്ടെത്തി. 40,000 രൂപയ്ക്കാണ് ഇത് പണയപ്പെടുത്തിയിരുന്നത്. ബാങ്ക് അധികൃതര് നല്കിയ പരാതിയില് അടിമാലി പൊലീസ് നടത്തിയ അന്വേഷണത്തിലാണ് രാജാക്കാട് കുത്തുങ്കലില്നിന്ന് ശനിയാഴ്ച വൈകിട്ടോടെ രഞ്ജിത്ത് അറസ്റ്റിലായത്. സനീഷ്, സുഭാഷ് എന്നിവരുമായി അടുപ്പമുണ്ടായിരുന്നെന്നും ഇവരില്നിന്നാണ് മുക്കുപണ്ടം ലഭിച്ചതെന്നും രഞ്ജിത്ത് പൊലീസിന് മൊഴി നല്കി.